MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende forslag til Europa-Parlamentets og Rådets direktiv om særlige bestemmelser for køretøjer, der anvendes til personbefordring og har flere end otte siddepladser ud over førerens plads, og om ændring af Rådets direktiv 70/156/EØF

1. BAGGRUND

-Dato for fremsendelse af forslaget til EP og Rådet [KOM(1997) 276 endelig - 1997/0176 (COD)] : 18.6.1997

-Dato for EP's udtalelse ved førstebehandlingen: 18.11.1998

-Dato for Det Økonomiske og Sociale Udvalgs udtalelse: 25.2.1998

-Dato for vedtagelse af den fælles holdning: 28.9.2000

2. FORMÅLET MED KOMMISSIONENS FORSLAG

Formålet med forslaget er at fastlægge et europæisk system for typegodkendelse af køretøjer til personbefordring med flere end otte sæder ud over førerens (busser og turistbusser). Ligesom andre særdirektiver vedrørende EF-typegodkendelse af køretøjer (undtagen køretøjer i klasse M1, dvs. personbiler) bygger direktivet på frivillig harmonisering; fabrikanter kan enten anmode om en EF-typegodkendelse af deres køretøjer eller vælge de forskellige typegodkendelsesordninger i henhold til national lovgivning. Kommissionen har til hensigt at fremsætte et forslag, som sigter mod at gøre EF-typegodkendelse obligatorisk, på et senere tidspunkt.

Forslaget følger nøje internationale regulativer, som er er udarbejdet af De Forenede Nationers Økonomiske Kommission for Europa (UN/ECE).

3. BEMÆRKNINGER TIL DEN FÆLLES HOLDNING

3.1 Korte generelle bemærkninger til den fælles holdning.

I den fælles holdning har Rådet ikke foretaget nogen væsentlige ændringer i forhold til Kommissionens oprindelige forslag for så vidt angår de vigtige emner indre marked samt transport- og socialpolitik.

3.2 Reaktion på Europa-Parlamentets ændringsforslag ved førstebehandlingen: Efter en lang diskussion og gennemgang af en liste med mere end et hundrede ændringsforslag, valgte Europa-Parlamentet en gennemgribende fremgangsmåde og foreslog annuleringen af alle tekniske bilag samt nedsættelse af en arbejdsgruppe, som skal udarbejde tekniske standarder inden for området. Kommissionen kunne ikke støtte denne fremgangmåde og har derfor ikke ændret det oprindelige forslag.

3.3 Kommissionens holdning til nye bestemmelser, som Rådet har introduceret:

Rådet erklærede sig enstemmigt ude af stand til at godkende den fremgangsmåde, Parlamentet havde foreslået, og anvendte Kommissionens forslag som grundlag for den fælles holdning. Kommissionen er af den opfattelse, at forslaget ikke er ændret væsentligt. Det bør bemærkes, at der er lagt stærkere betoning på fremme af det indre marked, idet nogle af de undtagelsesbestemmelser, som tidligere fandtes i forslaget, er taget ud.

3.4 For så vidt angår tilpasning til den tekniske udvikling, er der indsat en ændret artikel om den nye udvalgsprocedure, der gælder efter ikrafttræden af Amsterdam-traktaten, og som erstatter artiklen om den tidligere procedure. I de tekniske bilag er der efter grundige drøftelser mellem medlemsstaternes sagkyndige gennemført små ændringer af nogle parametre for at tage højde for de seneste nyheder på markedet. Kommissionen fremsatte også en række erklæringer, som er vedlagt Rådets fælles holdning, med henblik på at jævne vejen for fremtidig tilpasning af direktivet, så der kan tages hensyn til den hurtige tekniske udvikling af busser og turistbusser.

4. KONKLUSIONER

Kommissionen støtter den fælles holdning.

5. ERKLÆRINGER VEDLAGT RÅDETS FÆLLES HOLDNING

5.1 Skolebusser - Kommissionens erklæring:

"Kommissionen erklærer, at den snarest muligt vil udarbejde et ændringsforslag til direktivet med henblik på at indføre særlige bestemmelser for køretøjer beregnet til befordring af skolebørn." (se bilag I, punkt 1.2.4)

5.2 Køretøjer anført i bilag I, punkt 1.2 - Kommissionens erklæring:

"Så længe de i bilag I, punkt 1.2. anførte køretøjer ikke er omfattet af direktivets bestemmelser, kan medlemsstaterne fortsat anvende national lovgivning."

5.3 Motorrum - Rådets og Kommissionens erklæring:

"Rådet og Kommissionen er af den opfattelse, at direktiv 95/28/EF om brændbarheden af materialer, der benyttes ved den indvendige indretning af visse klasser af motorkøretøjer og direktiv 70/221/EØF om beholdere for flydende brændstof og afskærmning på motordrevne køretøjer og påhængskøretøjer dertil snarest bør tilpasses, så bestemmelserne vedrørende brandsikkerhed forbedres." (se bilag I, punkt 7.5.1.)

5.4 Sidevendte sæder - Rådets og Kommissionens erklæring:

"I det nuværende direktivforslag er sæder, som ikke er fremad- eller bagudvendte, tilladt i køretøjer i gruppe III og B. Det afgøres senere, efter færdiggørelse af en undersøgelse af sædernes sikkerhed, som Kommissionen har til hensigt at iværksætte, og som bl.a. undersøger, hvorvidt fastholdelsesanordninger (dvs. sikkerhedsseler) forbedrer sikkerheden, om sidevendte sæder skal forbydes." (se bilag I, punkt 7.7.8.7.)

5.5 Ergonomisk udformning af førerens kontrol- og betjeningsanordninger - Kommissionens erklæring:

"Direktivforslaget indeholder ingen bestemmelser vedrørende den ergonomiske udformning af førerens kontrol- og betjeningsanordninger. Kommission vil foreslå, at anvendelsesområdet for det pågældende motorkøretøjsdirektiv om tilgængelighed af kontrol- og betjeningsanordninger udvides til at omfatte køretøjer i klasse M2 and M3."

5.6 "Overbygning" - Kommissionens erklæring:

"Kommissionen har til hensigt, at udarbejde et ændringsforslag til direktivet hurtigst muligt med henblik på at indføre krav til overbygningens styrke, som skal gælde for alle køretøjer i gruppe II og III, herunder dobbeltdækkerkøretøjer, og for at muliggøre EF-typegodkendelse af overbygningen som en separat teknisk enhed, samt for at bringe direktivets bestemmelser i overensstemmelse med UN/ECE-regulativ nr. 66."

5.7 "Masse og dimensioner" - Kommissionens erklæring:

"Kommissionen har til hensigt hurtigst muligt at sikre overensstemmelsen mellem definitioner og tekniske krav i nærværende direktiv og direktiv 97/27/EF om masse og dimensioner for visse motorkøretøjsklasser og påhængskøretøjer dertil."